CELEX: 32018D0457
Language: fi
Date: 2018-03-13 00:00:00
Title: Neuvoston täytäntöönpanopäätös (EU) 2018/457, annettu 13 päivänä maaliskuuta 2018, luvan antamisesta Latvian tasavallalle ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide

20.3.2018   
            
            
               FI
            
            
               Euroopan unionin virallinen lehti
            
            
               L 77/14
            
         NEUVOSTON TÄYTÄNTÖÖNPANOPÄÄTÖS (EU) 2018/457,
   annettu 13 päivänä maaliskuuta 2018,
   luvan antamisesta Latvian tasavallalle ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Direktiivin 2006/112/EY 193 artiklassa säädetään, että verovelvollinen, joka suorittaa verollisen tavaroiden luovutuksen tai verollisen palvelun, on pääsääntöisesti velvollinen maksamaan arvonlisäveron veroviranomaisille.
            
         
               (2)
            
            
               Direktiivin 2006/112/EY 199 a artiklan 1 kohdan h alakohdan nojalla jäsenvaltiot voivat säätää, että veronmaksuvelvollinen pelikonsoleiden luovutuksista on verovelvollinen, joka vastaanottaa luovutuksen, jäljempänä ’käännetyn verovelvollisuuden mekanismi’. Latvia ei käytä tätä mahdollisuutta, vaikka se soveltaa käännettyä verovelvollisuutta taulutietokoneiden ja kannettavien tietokoneiden luovutuksiin kyseisen direktiivin 199 a artiklan 1 kohdan h alakohdan perusteella.
            
         
               (3)
            
            
               Koska petokset ovat Latviassa lisääntyneet pelikonsoleiden alalla, Latvia haluaisi ottaa käyttöön käännetyn verovelvollisuuden mekanismin pelikonsoleiden kotimaan luovutuksissa.
            
         
               (4)
            
            
               Direktiivin 2006/112/EY 199 a artiklan 1 kohdan mukaan käännetyn verovelvollisuuden mekanismia voidaan soveltaa 31 päivään joulukuuta 2018 saakka vähintään kahden vuoden ajan. Koska kahden vuoden määräaikaa koskeva edellytys ei täyty, Latvia ei voi soveltaa käännetyn verovelvollisuuden mekanismia direktiivin 2006/112/EY 199 a artiklan 1 kohdan h alakohdan perusteella.
            
         
               (5)
            
            
               Latvia pyysi komissiossa 15 päivänä marraskuuta 2017 vastaanotetuksi kirjatulla kirjeellä lupaa soveltaa direktiivin 2006/112/EY 193 artiklasta poikkeavaa erityistoimenpidettä, jotta se voisi määrätä pelikonsolien luovutuksen vastaanottajan arvonlisäverovelvolliseksi.
            
         
               (6)
            
            
               Komissio antoi direktiivin 2006/112/EY 395 artiklan 2 kohdan mukaisesti Latvian tekemän pyynnön tiedoksi muille jäsenvaltioille 23 päivänä marraskuuta 2017 päivätyllä kirjeellä. Komissio ilmoitti 24 päivänä marraskuuta 2017 päivätyllä kirjeellä Latvialle saaneensa kaikki pyynnön arviointiin tarvittavat tiedot.
            
         
               (7)
            
            
               Latvian toimittamien tietojen mukaan pelikonsoleiden luovutuksiin liittyvien arvonlisäveropetosten määrä kasvoi sen jälkeen, kun käännetyn verovelvollisuuden mekanismi oli otettu käyttöön matkapuhelinten, taulutietokoneiden, kannettavien tietokoneiden ja integroitujen piirien luovutusten osalta. Pelikonsolit ovat erityisen alttiita arvonlisäveropetoksille, koska ne ovat suhteellisen pienikokoisia, niiden arvo on suhteellisen suuri ja niiden markkinat internetissä ovat hyvin kehittyneet. Latvian toimittamien tietojen mukaan Latvia on ottanut käyttöön useita perinteisiä toimenpiteitä arvonlisäveropetosten torjumiseksi. Latvia katsoo kuitenkin, että käännetyn verovelvollisuuden mekanismin käyttöönotto on tarpeen pelikonsoleiden luovutusten osalta, jotta vältettäisiin talousarviossa arvonlisätulojen menetykset.
            
         
               (8)
            
            
               Latvialle olisi sen vuoksi verovilppien torjumiseksi annettava lupa soveltaa käännetyn verovelvollisuuden mekanismia pelikonsoleiden luovutuksiin rajoitetun ajan.
            
         
               (9)
            
            
               Erityistoimenpiteellä ei ole kielteistä vaikutusta arvonlisäverosta kertyviin unionin omiin varoihin,
            
         ON HYVÄKSYNYT TÄMÄN PÄÄTÖKSEN:
   1 artikla
   Poiketen siitä, mitä direktiivin 2006/112/EY 193 artiklassa säädetään, Latvialle annetaan lupa nimetä luovutuksen vastaanottaja velvolliseksi maksamaan arvonlisävero, kun kyse on pelikonsoleiden luovutuksista.
   2 artikla
   Tämä päätös tulee voimaan päivänä, jona se annetaan tiedoksi.
   Tämän päätöksen voimassaolo päättyy 31 päivänä joulukuuta 2018.
   3 artikla
   Tämä päätös on osoitettu Latvian tasavallalle.
   
      Tehty Brysselissä 13 päivänä maaliskuuta 2018.
      
         
            Neuvoston puolesta
         
         
            Puheenjohtaja
         
         V. GORANOV
      
   
   
      (1)  EUVL L 347, 11.12.2006, s. 1.